Amereka enyigyesɛm abawdobɔdze a wɔdze bɔ ebibifo ndwontofo, senetwafo na bibinyi biara a ɔbɔ noho mbɔdzen wɔ enyigyesɛm mu a wɔwɔ Amereka na wiadze n’afɛndzanan nyinara a wɔfrɛ hɔn BET akan Ghananyi ndwontonyi Black Sherif aka hɔn a wobotum enya abawdobɔdze no wɔ afe yi BET abawdobɔdze no mu.
Abawdobɔdze nkorbata a BET Hip Pop 2022 mpanyimfo yi ato nsa afrɛ Black Sherif wɔ ho nye ‘Best International Flow’.
Black Sherif nnyɛ Ghananyi a odzi kan a BET mpanyimfo ato nsa afrɛ no wɔ dɛm Abawdobɔdze yi ho. Afe 2019 mu no, Ghanan ndwontonyi a ɔagye dzin araa yie a wɔfrɛ no Sarkodie nyaa akwanya gyinaa mu maa ɔman Ghana na ebibifo nyinara na otumii gyee sii ne nan do. Annso hɔ ara, Amereka-Ghana ndwontonyi Stormzy sanee gyee afe 2020 dze no. Afe 2021 dze no, ndwontonyi Little Simz na ɔgyee sii ne nan do.
Afe yi BET abawdobɔdze yi bɔkɔ do Fida Fankwa 30, 22 wɔ Energy Performing Arts Center wɔ Atlanta a ɔwɔ Amereka aborɔkyir man mu. Akannews.com edwumayɛfo nyina ma ndwontonyi Black Sherif tsinkwa.
